text: Livreddernes bøn til strandgæsterne: Lad nu være med at gå alene i vandet
  09 juli 2019 kl. 09.11
  Fra den 28. juni til den 7. juli rykkede livredderne ud 108 gange i Sydjylland. Nu advarer de folk mod at gå alene i vandet. 
  Efter en vejrmæssig grå uge ser det ud til, at der er solrige dage på vej.
  Det får nu livredderne til at advare mod solobadning. Ifølge TrygFonden Kystlivredning bør man aldrig bade alene.
  Ifølge Lasse Serup Jensby, der er driftsleder i TrygFonden Kystlivredning, løber man en unødig risiko.
  - Det er vigtigt i denne periode, at man passer på sig selv. Man skal aldrig svømme alene, for så er der ikke er nogen, der kan træde til med hjælp, hvis man kommer i vanskeligheder, siger Lasse Serup Jensby.
  - Hvis man er to, og hvis uheldet skulle være ude, så er der er en, der kan ringe efter hjælp. Har man ikke nogen med, så kan man vælge en strand, hvor der er livreddere, siger han.
  
  Tjek vejret hvis du vil bade alene 
  Foretrækker man at bade helt for sig selv, skal man tjekke vejrforholdene, og ellers skal man vælge en strand, hvor der er livreddere til stede.
  - Det kan være, at man bliver overrasket over de lokale forhold. Der kan være nogle høje bølger eller ekstra vind på dagen, der skaber nogle situationer, som man ikke er vant til, siger Lasse Serup Jensby.
  - Når vinden blæser, kan der opstå store bølger og en masse strøm i vandet. Hvis man er så uheldig at blive trukket længere ud i vandet på grund af strøm eller revlehuller, er det vigtigt, at man slapper af og bruger bølgerne til at komme ind mod stranden igen.
  
  Badegrej gør dig synlig
  Som motionssvømmer kan man investere i en havtaske, man kan svømme med for at blive synlig for andre.
  - Det skaber synlighed for, hvor man er henne, og hvis man bliver træt på sin svømmetur, kan man tage fat om havtasken og slappe lidt af, fortæller driftslederen.
  - Man kan også bruge en farverig badehætte. Og så kan man informere andre badegæster eller familien, at man går ud og svømmer en tur.
  
  Husk TrygFondens fem baderåd
  Lær at svømme, gå aldrig alene i vandet, læs vinden og vandet, lær stranden at kende og slip ikke børnene af syne, lyder de fem baderåd.
  Så mange gange rykkede livreddderne ud fra den 28. juni til den 7. juli 2019
  Lakolk: 0 livreddende aktioner, 3 førstehjælpsaktioner, 1 forebyggende aktion og 251 oplysende indsatserØsterstrand: 0 livreddende aktioner, 10 førstehjælpsaktioner, 19 forebyggende aktioner og 340 oplysende indsatserRindby: 0 livreddende aktioner, 2 førstehjælpsaktioner, 2 forebyggende aktioner og 209 oplysende indsatserVejers: 0 livreddende aktioner, 1 førstehjælpsaktion, 0 forebyggende aktioner og 242 oplysende indsatserHenne: 0 livreddende aktioner, 6 førstehjælpsaktioner, 60 forebyggende aktioner og 310 oplysende indsatserHvidbjerg: 0 livreddende aktioner, 3 førstehjælpsaktioner, 1 forebyggende aktion og 415 oplysende indsatser
  
  Så mange gange rykkede livredderne ud fra den 29. juni til den 8. juli 2018 
  Lakolk: 0 livreddende aktioner, 13 førstehjælpsaktioner, 3 forebyggende aktioner og 705 oplysende indsatserØsterstrand: 0 livreddende aktioner, 59 førstehjælpsaktioner, 8 forebyggende aktioner og 662 oplysende indsatserRindby: 0 livreddende aktioner, 5 førstehjælpsaktioner, 4 forebyggende aktioner og 419 oplysende indsatserVejers: 0 livreddende aktioner, 4 førstehjælpsaktioner, 25 forebyggende aktioner og 254 oplysende indsatserHenne: 0 livreddende aktioner, 2 førstehjælpsaktioner, 6 forebyggende aktioner og 445 oplysende indsatserHvidbjerg: 1 livreddende aktion, 8 førstehjælpsaktioner, 15 forebyggende aktioner og 331 oplysende indsatser
  
  